remissie van dootslage
philips byder gracien gods ertshertoge van oistryck prince
van castille van leon van arragon etcetera hertoge van bourgoingnen van
lotharingen van brabant van stier van karinte van cram van lemborch van
lucemborch ende van ghelre grave van habsborch van vlaenderen van
tyrol van artois van bourgoingnen palsgrave ende van henegouwe
lantgreve in elsaten marcgrave van bourgauw ende des heylyxs rycs
van hollant van zeelant van phirt van kieburch van namen ende van
zuytphen grave heere van vrieslant upter windismerck van portenauw
van salins ende van mechelen doen te wetene allen den ghenen die
nu zyn ende namaels wesen sullen dat wy ontfaen hebben die
oitmoediger supplicacie van cornelis delyen scamel geselle voirtyden
woennachtich tot duffelen inhoudende hoe dat de voirs. supliant eenen
knape gehadt heeft geheeten henrick de vos de welcke gequest
is geweest opte doot van olivier de coninck dwelc de voirs. supliant
niet wel muegende verdragen den selven oploop gedaen heeft zonder
te quetsen oft te wonden vanden welcke peys gemaect is geweest
de welcke de voirs. olivier niet en heeft willen onderhouden maer
heeft den voers. supliant alle weghen willen slaen ende smitten ende
dit bemerckende de vrienden vanden voirs. supliant hebben in persoon geweest
ande voirs. olivier met synder partien ende boven dien gesonden met
goede mannen de welcke tselve op gehad hebben om partien te
veraccorderen ende als de voirs. goede mannen als arbiteren gecommen
syn om haer uutsprack te verclaerene zo en heeft de voors. olivier daer
toe niet willen verstaen oft onderhouden ende daer tsegen gerebellert
ende onder dander de voors. supliant comende met zynder moeder om te gaen
sluyten thuys van synen brueder zo heeft de voirs. olivier belaeght
den voirs. supliant ende heeft nae de selven met gewelt met eenen
blooten zwaerde geslagen ende gesteken dwelc ziende ende
aenhorrende den voirn. supliant hem alsdoe verweerde hem selven
beschermende alsoe dat daer noch nyemant gequest noch gewont en
wert by middelen van zynen moedere de welcke by bede ende
anderssins de voors. olivier ewech leyde niet te min zo vermat hem
de vors. olivier den selven cornelisen supliant ter doot te bringene gelyck
hy hem te meer stonden vermeten hadde daer by seggende dat hy nyet
te verbueren en hadde ende dat hy een persoon alleen was ende niet
daeromme en gaf waer hy woende ende heeft alzo werderomme den
voirn. supliant met sinder moeder thuyswaert gaende strangelyck ende
fellycken ingecommen met eenen blooten sweerde ende de voirn. supliant
zeer injurierende nochtant dat hem de voors. thoonder om godswille
bat om verdrach seggende dat hy niet syns en begheerde ende
den voirs. olivier altyts aencommende zo heeft de voors. supliant
syn picke genommen om het te bescuddene ende met eender quetsuren
soes de voors. olivier van levende live ter doot gecommen ter causen vanden
welcken de voors. supliant duchtende rigoir ende strangheyt van justicien
hem geabsentert heeft uut onsen landen ende heerlicheden daer hy
nyet en soude durren wederkeeren maer hem altyt absent houden ten waere
overmits onse gracie omme de welcke hy ons zeer oetmoedelyck gebeden
heeft soe eyst dat wy de saeken voors. overgemerct genegen
wesende ter oetmoediger bede vanden voors. supliant ende hem willende in
dit stuck prefereren ende voorderen gracie voor strangheyt van justicien
ende byzunder ter eere ende werdicheyt vanden heilige passie onsheeren
die hy leet up zulcken eenen dach als heden voor de redemptie vanden
menschelycken geslachte hebben den selven cornelis supliant inden
gevalle als boven quytgescolden vergeven ende geremitteert ende uuyt
onsen sunderlinger gracie mits desen vergeven scelden quytte ende remitteren
die fayt ende dootslach boven verclaert mitsgaders alle offencien ende
brueken corporelle criminelle ende civille inden welcken hy vervallen
mach zyn tegens ons ende justicien ter cause voors. ende hebben
hem als van desen gerestitueert ende gestelt restitueren ende stellen
tot zynder goede fame ende name in onsen landen ende heerlicheden
ende tot zynen onverbuerden goeden in dien hy eenighen heeft gelyck
ende inder manieren als hy was eer de voirs. dootslach gebuerde
lastende ende imponerende onsen procureur ende alle anderen onsen justicieren
rechteren ende officieren eenen yewich zwighen satisfactie der
bescadiger partien gedaen indien die nyet geschiet en is civilyck alleenlyck
ontbieden daerome ende bevelen onsen lieven ende getrouwen die
cancelier ende luyden van onsen raede in brabant dat voor hemlieden
geroupen die ghenen die daertoe behooren geroupen te zyne zy procederen
wel ende duechdelyck ter verifficacie ende interinemente van desen
jegewoirdighen ende dat gedaen zy onsen drossaet van brabant
ende allen anderen onsen rechteren justicieren ende officieren dien dit
aengaen mach doen laeten ende gedooghen den voirs. suppliant van
desen onsen gracie quitsceldinghe ende remissie inder manieren voors.
volcommelyck vredelyck ende eeuwelyck genyeten ende gebruycken zonder
hem te doene oft gedooghen gedaen te zyne nu noch in toecomende
tyde eenich hinder letsel oft moeynisse ter contrare maer by alzo dat
zyn lyf oft goet gevangen oft becommert waere ter cause voirs. zy
die stellen oft doen stellen terstont ende sonder eenich vertreck
tot geheelder delivrancie ende slaekinghe want ons alsoe belieft
ende ten eynde dat dit vast ende gestadich blive tot eewighen
dagen wy hebben onsen zeggel hieran doen hangen
behouden in anderen saken ons ende eenen yegelyck syns rechts in allen
gegeven in onser stadt van ghendt upden heylegen vrydach inden maent
van aprille int jaer onss heeren duysent vyfhondert ende drie aldus
ondergescreven opte plycke by mynen heere den ertshertoge ter
relacie vanden raide ende geteykent haneton
die collatie van desen copie es gedaen ende
bevonden acorderende metten originale by
my